จังหวัดชัยนาท น้ำล้นอ่างเก็บน้ำห้วยหนองโรง ท่วมบ้านเรือน พื้นที่เกษตร เนินขาม หันคา รอบ 2
มวลน้ำจากอ่างเก็บน้ำห้วยหนองโรง ไหลบ่าเข้าท่วมบ้านเรือนประชาชนในพื้นที่ 2 อำเภอ  ได้แก่ อำเภอเนินขาม และอำเภอหันคา จังหวัดชัยนาท หลังปริมาณน้ำในอ่างเก็บน้ำห้วยหนองโรงเกินความจุของอ่าง เนื่องจากฝนตกตลอดสัปดาห์ที่ผ่านมาก จากอิทธิพลของพายุ “คมปาซุ” ส่งผลให้เกิดน้ำท่วมชุมชนที่อยู่อาศัยของประชาชน รวมไปถึงพื้นที่ทางการเกษตรได้รับความเสียหาย สำหรับสถานการณ์อุทกภัยในพื้นที่อำเภอเนินขาม และอำเภอหันคา จังหวัดชัยนาท ครั้งนี้เป็นครั้งที่ 2 หลังเกิดอุทกภัยจากอิทธิพลของพายุ “เตี้ยนหมู่” เมื่อปลายเดือนกันยายนที่ผ่านมานางสมบัติ ศรีวันนา อายุ 72 ปี ชาวบ้านในพื้นที่ ม.6 ตำบลเนินขาม อำเภอเนินขาม เปิดเผยว่า มีฝนตกหนักต่อเนื่องหลายวัน ทำให้เกิดน้ำท่วมอีกครั้ง หลังจากท่วมเมื่อปลายเดือนกันยายนและน้ำแห้งไปแล้ว โดยครั้งนี้ระดับน้ำสูงกว่าเดิม  ขณะนี้ตนเองได้นำกระสอบทราบมากั้นเพื่อไม่ให้น้ำเข้าใต้ถุนบ้าน เนื่องจากในบ้านมีผู้ป่วยติดเตียงอาศัยอยู่  ไม่สามารถขึ้นอยู่บนบ้านได้เนื่องจากดูแลยากและการเดินทางเข้าออกหมู่บ้านก็ยากลำบากมากเพราะระดับน้ำท่วมสูง นอกจากเป็นห่วงบ้านเเล้ว ยังห่วงว่าน้ำจะท่วมไร่นาจนได้รับความเสียหายด้านนายอดิศร เกิดโต นายอำเภอเนินขาม เปิดเผยว่า สถานการณ์น้ำในพื้นที่อำเภอเนินขาม ขณะนี้มีน้ำท่วมขังในพื้นที่ เนื่องจากช่วงที่ผ่านมามีฝนตกหนักจากอิทธิพลของพายุ “คมปาซุ” ส่งผลให้มีปริมาณน้ำไหลลงอ่างเก็บน้ำห้วยหนองโรงเป็นจำนวนมาก จนเกินปริมาณที่สามารถเก็บกักได้ ชลประทานพิจารณาความจำเป็นต้องระบายออก ทำให้พื้นที่อำเภอเนินขาม มีพื้นที่ได้รับผลกระทบแล้ว 3 ตำบล ได้แก่ ตำบลกระบกเตี้ย ตำบลสุขเดือนห้า และตำบลเนินขาม มีบ้านเรือนประชาชน รวมถึงพื้นทางการเกษตรได้รับผลกระทบแล้วเป็นวงกว้าง สำหรับแนวทางการช่วยเหลือขณะนี้ทางอำเภอเนินขามได้สั่งการให้หน่วยงานปกครองส่วนท้องถิ่นที่เกี่ยวข้องลงพื้นที่สำรวจความเสียหายและให้การช่วยประชาชนที่ได้รับผลกระทบเป็นการด่วน